കിസാന് സന്സദിന് ഐക്യദാര്ഢ്യവുമായി പ്രതിപക്ഷ നേതാക്കള് ജന്തര്മന്ദിറില് ന്യൂഡല്ഹി: ഡല്ഹിയിലെ ജന്തര് മന്ദിറിലെ കര്ഷക പാര്ലമെന്റിന് ഐക്യദാര്ഢ്യം പ്രഖ്യാപിച്ച് പ്രതിപക്ഷ പാര്ട്ടികള്. കോണ്ഗ്രസ് നേതാവ് രാഹുല് ഗാന്ധി, ശിവസേനയുടെ സഞ്ജയ് റൗട്ട് തുടങ്ങിയ നേതാക്കളുടെ നേതൃത്വത്തിലായിരുന്നു ഐക്യദാര്ഢ്യ പ്രഖ്യാപനം. സമാന്തര പാര്ലമെന്റ് ഒരുക്കി കര്ഷകര് പ്രതിഷേധിക്കുന്ന ജന്തര് മന്ദിറില് നേതാക്കളെത്തിയാണ് കര്ഷകര്ക്ക് ഐക്യദാര്ഢ്യം പ്രഖ്യാപിച്ചത്. 14 പ്രതിപക്ഷ പാര്ട്ടികളുടെ നേതൃത്വത്തിലായിരുന്നു കര്ഷക ഐക്യദാര്ഢ്യം പ്രഖ്യാപനം. കൊവിഡ് മാനദണ്ഡങ്ങള് പാലിച്ചായിരുന്നു സമരം. കേന്ദ്രസര്ക്കാറിന്റെ മൂന്ന് കാര്ഷിക നിയമങ്ങള് പിന്വലിക്കണമെന്നാവശ്യപ്പെട്ടാണ് സമരം. സേവ് ഫാര്മേര്സ്, സേവ് ഇന്ത്യ പ്ലക്കാര്ഡേന്തിയാണ് പ്രതിപക്ഷ നേതാക്കള് ജന്തര് മന്ദിറില് അണിനിരന്നത്. രാഹുല് ഗാന്ധിയെ കൂടാതെ മല്ലികാര്ജ്ജുന് ഖാര്ഗെ, അംബിക സോണി, ഗൗരവ് ഗൊഗോയ്, ശിവസേനയുടെ സഞ്ജയ് റാവത്ത്, ആര്.ജെ.ഡിയുടെ മനോജ് ഝാ, ഡി.എം.കെയുടെ ടി. ശിവ തുടങ്ങിയവര് സമരത്തില് അണിനിരന്നു. എന്നാല്, തൃണമൂല് കോണ്ഗ്രസ്, ബി.എസ്.പി, ആം ആദ്മി പാര്ട്ടികള് ഇതില്നിന്ന് വിട്ടുനിന്നു. കര്ഷക പ്രക്ഷോഭം കടുപ്പിക്കുന്നതിന്റെ ഭാഗമായി ദിവസങ്ങളായി പാര്ലമെന്റിന് സമീപത്തെ ജന്തര് മന്ദിറില് സമരം തുടരുകയാണ് കര്ഷകര്. സംയുക്ത കിസാന് മോര്ച്ചയുടെ ആഭിമുഖ്യത്തിലാണ് കര്ഷക പാര്ലമെന്റ് കിസാന് സന്സദ്. പാര്ലമെന്റില് മണ്സൂണ് സമ്മേളനം അവസാനിക്കുന്ന ദിവസം വരെ ആഗസ്റ്റ് 9 കര്ഷക പാര്ലമെന്റ് നടക്കും. കേന്ദ്രത്തിന്റെ മൂന്ന് കാര്ഷിക നിയമങ്ങള് പിന്വലിക്കണമെന്ന് ആവശ്യപ്പെട്ട് 2020 നവംബര് മുതലാണ് പഞ്ചാബ്, ഹരിയാന, ഉത്തര്പ്രദേശ് എന്നീ സംസ്ഥാനങ്ങളിലെ കര്ഷകര് സമരം ആരംഭിച്ചത്. കര്ഷക പാര്ലമെന്റിന് ഐക്യദാര്ഢ്യം പ്രഖ്യാപിച്ച് രാഹുല് ഗാന്ധിയുടെ നേതൃത്വത്തില് ട്രാക്ടര് റാലി നടത്തിയിരുന്നു.